《灵风观》
清代·石韫玉

蜀山万叠塞杳冥，姒后导江驱六丁。凿开巫峡通东溟，云峰十二张翠屏。

楚王曾此逢娉婷，我今访古征棹停。攀陟危磴高竛竮，山巅丛祠竹柏青。

庑门泡钉熠繁星，中有神人坐明庭。丱妙二八侍玉軿，炉烟袅袅春昼静。

时有幽鸟窥虚棂，空山无人语铎铃。花气醉人午不醒，不㝁久竹生青宁，神鸦迎客颩修翎。

洞房明洁尘不到，灵山草木都含馨。我闻瑶姬生帝廷，左右玉女给使令。

出入风雨走雷霆，太阴贵真自鍊形。岂向浊世侪尹邢，洛川有妃湘有灵。

骚人微辞多不经，曲士妄言亦妄听，朝云暮雨讹千龄。

我欲驰烟向山庭，削除旧迹镌新铭。山灵闻言若首肯，世间绮语空膻腥。

作者简介：（1756—1837）江苏吴县人，字执如，号琢堂。乾隆五十五年一甲一名进士，授修撰，官至山东按察使。曾佐勒保军幕，建议用坚壁清野及守砦之计，镇压川陕楚教民起事。诗文均有隽才，有《独学庐诗文集》。